**Hol van Magyarország az európai társadalmak térképén?**

**Konferencia a European Social Survey legfrissebb kutatási eredményeiről**

**MTA Társadalomtudományi Kutatóközpont**

**Sajtóanyag**

Jobban aggódnak a magyarok biztonságukért, mint más országokban élők? Milyen sajátosságok jellemzik a magyarok politikai attitűdeit? A gazdagabb országokban élők vajon jobban bíznak egymásban és országuk intézményeiben? Mennyire számítunk befogadónak vagy kirekesztőnek a többi európai országhoz képest? Milyen a magyar népesség egészségi állapota más országokhoz képest? És mit tesznek azért, hogy egészségesek legyenek?

Az MTA Társadalomtudományi Kutatóközpontjának kutatói a leginkább mérvadó európai közvéleménykutatás, a European Social Survey (ESS) adataira támaszkodva válaszolják meg a fenti kérdéseket.

A European Social Survey-t az Európai Bizottság kezdeményezte, a felmérés 2002 óta tart objektív tükröt a részt vevő európai országok elé. Ez a tükör valóban objektív: a lekérdezés pontos módszertanát nemzetközi kutatás keretében 21 európai ország kutatói dolgozták ki, a kérdések minden országban szigorúan azonosak, az adatfelvétel módszertana pedig az egyik legfejlettebb a világon.

Az ESS adatfelvételei kétévente zajlanak. A kérdések egy része minden lekérdezési hullámban ismétlődik, így lehetőség van az időbeli trendek megfigyelésére, míg más részük az európai közvélemény aktuálisan izgalmas témáira kérdez rá. A konferencia apropóját adó, legutóbbi, 2014-2015-ös adatfelvételben a migráció és az egészségi állapot volt a két „forró” témakör.

Az ESS adatai „tudományos közjószágok”: bárki számára egyszerűen és szabadon hozzáférhetőek, elemezhetőek. Eredményeit világviszonylatban közel 100 000-en használják, kutatók, elemzők és újságírók legfőképpen. A kutatás magas presztízse és nemzetközi elfogadottsága miatt a döntéshozók sem hagyhatják figyelmen kívül, az ESS-adatok komoly szerepet játszanak az európai országok politikáinak alakításában.

Magyarország kezdettől fogva részese az ESS projektnek. A magyar kutatást az MTA Társadalomtudományi Kutatóközpont kutatói vezetik, a részvételt a Magyar Tudományos Akadémia és a Nemzeti Kutatási Fejlesztési és Innovációs Hivatal támogatja.

**Vajon milyen képet mutat Magyarországról nekünk és másoknak ez a felmérés?**

Az ESS legfrissebb eredményeinek egyik fő tanulsága az, hogy Magyarország számos társadalmi attitűdöt és viselkedést kifejező mutató tekintetében eltér az európai fősodortól. Sőt, sok esetben a hozzá hasonló kulturális hagyományokkal és társadalmi-gazdasági fejlettséggel rendelkező régióbeli országokhoz képest is eltérő tendenciákat mutat. Ezek alapján egy alapvetően bezárkózó, intézményeivel és a külső hatásokkal szemben bizonytalan ország képe bontakozik ki.

**>>> Folytatás és kontakt-információk a következő oldalon**

A konferencián bemutatjuk, hogy

* … a politikai rendszer nyitottságát jelző mutató alapján 21 európai ország közül Magyarország az egyik utolsó helyen áll.
* … 21 európai ország közül Magyarország az egyik leginkább bezárkózó: itt a legnagyobb a bevándorlás elutasítottsága; a legnagyobb azok aránya, akik senkinek – származási országtól, nemtől, kortól, képzettségtől függetlenül - nem engednék meg, hogy hazánkba jöjjön élni
* .... hazánkban a legerősebb a rasszizmus által vezérelt elutasítás: a magyar válaszadók értékelték a legmagasabbra a fehér bőrszín fontosságát abban, hogy valakit beengedjenek-e bevándorlóként az országba.
* … az elmúlt évek gazdasági válsága lényegében európai szinten nem hatott negatívan az emberek közötti bizalom szintjére. Ez az összefüggés Magyarországra is igaz, ugyanakkor hazánkban emberek közötti bizalom mértéke erősen életkor-függő. Minél fiatalabb valaki, annál inkább hajlamos megbízni a másikban, az életkor előrehaladtával azonban egyre inkább bizalmatlanná válunk egymással szemben.
* … hazánkban kiugróan magas a súlyos egészségügyi problémákkal, betegségekkel élők aránya; különösen a rákos megbetegedések, a magas vérnyomás és szív- és érrendszeri betegségekben szenvedők aránya emelkedik ki az európai országok átlagából. A népesség, különösen a férfiak azonban sokat is tesznek azért, hogy ne legyenek egészségesek: közöttük kiemelkedően sokan dohányoznak (ebben második az európai ’ranglistán’), kevesen mozognak rendszeresen és a vizsgált országok között másodikak a túlsúlyosak arányát tekintve is.

A konferencia részletes programja [itt megtalálható](http://tk.mta.hu/hirek/2016/11/magyarorszag-az-europai-tarsadalmak-terkepen-konferencia)

Ízelítő a konferencián elhangzó eladásokból [itt](http://tk.mta.hu/biztonsagerzet) és [itt](http://tk.mta.hu/a-gazdagabb-orszagokban-elok-jobban-biznak-egymasban).

A European Social Survey magyarországi kutatásának [honlapja](http://www.ess.tk.mta.hu), a kérdőívek és adatbázisok [itt](http://ess.tk.mta.hu/adatbazis/adatbazisok/) megtalálhatók. A kutatásból készült több mint 100 publikáció listája és hivatkozása [itt](http://ess.tk.mta.hu/publikaciok/) található.

Az ESS magyarországi kutatásának vezetője: [Messing Vera](mailto:http://tk.mta.hu/kutato/messing-vera) tudományos főmunkatárs, MTA TK SZI; a kutatás nemzeti koordinátora [Ságvári Bence](mailto:http://tk.mta.hu/kutato/sagvari-bence) tudományos munkatárs, MTA TK SZI; a kutatás tudományos tanácsadója [Róbert Péter](mailto:http://tk.mta.hu/kutato/robert-peter), tudományos főmunkatárs, MTA TK PTI.

Sajtóinformáció: [Schenk Borbála](mailto:schenk.borbala@tk.mta.hu), MTA TK kommunikációs vezető, +3670 6859760